ToekomsVenster: Liefde | Maroela Media
As julle werklik die wet van die koninkryk van God onderhou soos dit in die Skrif staan: "Jy moet jou naaste liefhê soos jouself," dan doen julle reg. Maar as julle die mense na die uiterlike beoordeel, doen julle sonde en veroordeel die wet van God julle as oortreders. – Jak. 2:8-9
In die normale wens ons onsself die beste toe en dis nie verkeerd nie. Natuurlik moet 'n mens na jouself omsien. Om stylvol geklee, wel gevoed, omvattend toegerus en netjies te vertoon is tog nie 'n sonde nie. Trouens, soos die mond oorloop van dit wat in die hart van die mens leef getuig die uiterlike dikwels van dit wat aan die binnekant gebeur.
Dit sê ook iets van die God wat ons dien.
Almal is egter nie in dieselfde mate geseën nie. Daar is mense wat die spiraal van armoede net nie kan ontduik nie. Hulle het ander mense nodig om staande te bly. Somtyds moet ander mense gedurig en by herhaling ingryp ten einde die gesin van totale ondergang te red.
Dit maak hulle nie sleg nie maar meermale ontoereikend toegerus vir die lewe. Seerkry langs die pad kan 'n mens se selfvertroue erg knou. Neerhalende opmerkings van 'n vertrouensfiguur of 'n gebrek aan aanmoediging kan 'n mens se vordering in die lewe kniehalter. So kan 'n mens aangaan.